ועדת הכלכלה, כנסת 15, פרוטוקול מספר 396, 2001-12-24 13:15

אברהם פורז: קיבלנו כאן חוות דעת של הגברת מיכל עקביה לוינשטיין והיא לא אומרת לנו אם אנחנו יכולים לבטל לגמרי את המכסה לגבי פטם.

אברהם פורז: אמרנו שהיועץ המשפטי לממשלה צריך לומר לנו, בהנחה שאנחנו מקבלים את עמדתכם העניינית, האם אנחנו יכולים לבטל לחלוטין את המכסות בפטם, לאור הוראותיו של חוק הגליל.

אברהם פורז: באשר לשאלת מכסות הביצים, זו כבר שאלה אחרת כאשר כאן לא ביקשתם לבטל אלא רק להקטין ואני חושב שיש סמכות.

חיים פרננדס: לגבי הפטם.

חיים פרננדס: בראייה לטווח ארוך אנחנו חושבים שהמכסות צריכות להיות מבוטלות.

חיים פרננדס: בטווח הקצר רוצים להגדיל את המכסות ולצעד הזה כמובן שאין שום השלכה על חוק הגליל כי אתה רק מגדיל מכסות ולא מקטין אותן.

חיים פרננדס: לנו ברור שאת הדיונים האלה היה כדאי לקיים בין משרד החקלאות למשרד האוצר ולא בוועדת הכלכלה.

אבשלום וילן: מי מגדל ביצים במדינת ישראל?

אבשלום וילן: תושבי קו העימות שזה אולי ענף הפרנסה היחידי שלהם, ויש פה בעיה של כשל תכנוני של מדינת ישראל לגבי הפריפריה.

אבשלום וילן: עם כל הכבוד להצעות של האוצר, אני גם יודע מי מגדל את העופות ואת הפטם ואין שום בעיה לנצל את המכסות אבל יהיו לך עשרים סוחרים שייקלטו מיד בשוק.

אבשלום וילן: אתה תגיד לי כלכלה חופשית, אני אגיד לך נכון אבל תפתח את זה לתחרות בצורה מבוקרת.

אבשלום וילן: בסך הכל צריך לדעת מי חי מהענף הזה ואלה הם אנשים שבקושי מתפרנסים.

אבשלום וילן: אם מגיעה מועצה סטטוטורית במדינת ישראל ומבקשת לאשר את החוק, אני דורש לקיים הצבעה.

אבשלום וילן: ויכוחים אידיאולוגיים נעשה אבל לא על גבם של אנשים.

יצחק טובלי: הבעיה היחידה שהייתה לענף התכנון הייתה הברחה משטחי האוטונומיה ולכן היום לבוא ולצמצם את המכסות זה פשוט לגרום לזה שנייבא עוד יותר ביצים.

אבשלום וילן: מי שחושב שבחקלאות אפשר בלי תכנון ואפשר בלי מועצות ייצור, וחקלאי יעמוד מול שוק משוכלל, בסופו של דבר לא יהיו חקלאים.

אבשלום וילן: לפני עשר שנים היו קרוב לששים אלף חקלאים והיום יש 23 אלף חקלאים ומספרם יורד.

אבשלום וילן: עם כל הכבוד למשרד האוצר ועם כל הכבוד גם למשרד החקלאות, זו בהחלט בעיה לאומית.

אבשלום וילן: בפריפריה חיים על חקלאות ובגליל חיים על חקלאות.

אבשלום וילן: אפשר לומר שזה לא חשוב, אין שום בעיה, נרכז את כולם בין נהריה לגדרה, אבל הם לא יתפרנסו.

אבשלום וילן: הנושא לא רלוונטי לשאלה מפלגתית אלא הוא רלוונטי לשאלה לאומית, האם הפריפריה תתפרנס מחקלאות ואיך היא תתקיים.

אבשלום וילן: עם כל הכבוד לאנשי האוצר, הם לחלוטין לא הכתובת לקבל את ההחלטות אלא ממשלת ישראל וכנסת ישראל צריכות לקבל אותן.

אבשלום וילן: נכון שמדי שנה בשנה מגיע חוק ההסדרים והם מנסים להכניס אבל שנה אחרי שנה זה נופל.

אבשלום וילן: אני לא אתפלא אם אחר-הצהרים כשאראה את חוק ההסדרים, ינסו להכניס לנו את זה עוד פעם בדלת האחורית.

אבשלום וילן: לפני חודשיים ניסו להכניס את זה, אבל שר החקלאות הצליח לחסום אותם.

אבשלום וילן: כל פעם הדברים האלה חוזרים על עצמם.

אבשלום וילן: משרד החקלאות התחיל תהליך מסודר, התחיל איחודי מועצות ואכן מה שניתן לעשות, מתחילים לעשות.

אבשלום וילן: אני מציע את הלול לפתוח לגמרי ולפתוח לגמרי גם את החלב.

אבשלום וילן: אגב, ברפת הלכו לרפורמה, החקלאים היו מוכנים להוריד את מחיר החלב לצרכן תמורת השתתפות הממשלה בהשקעות מסיבות של אקולוגיה, כדי לא לזהם את מי התהום וכולי, אבל מה קרה בינתיים?

אבשלום וילן: החקלאים השקיעו, המחיר ירד, הכסף מהמדינה הגיע?

אבשלום וילן: לכו לשאול מושבניקים ותראו מה קורה ברפורמה שכולם הסכימו עליה.

אבשלום וילן: מי לא עמד בחלקו בהסכם?

אבשלום וילן: ממשלת ישראל.

אבשלום וילן: החקלאים מוכנים ומבינים שצריך להציל את הסביבה, אסור לזהם וצריך להיכנס להשקעות גדולות.

אברהם פורז: רבותיי, אנחנו קובעים ישיבה בנוכחות מנכ"ל משרד האוצר ומנכ"ל משרד החקלאות.

אברהם פורז: לכן אני מציע לכם, לאור דבריי אלה, לנהל משא ומתן בנפש חפצה ובתום לב אתם ואז אולי הם ישכנעו אתכם או אתם תשכנעו אותם ותבואו ביום שני הבא עם הבנות.

אברהם פורז: אם לא תגיעו להבנות, נראה מה נעשה.

אברהם פורז: קחו בחשבון שאני לא מתחייב להצביע ביום שני הבא.

אברהם פורז: תודה רבה.